Σε δεκαετή κάθειρξη για ληστεία και απόπειρα ανθρωποκτονίας το 2013 είχε καταδικαστεί από το δικαστήριο της Κέρκυρας ο Αφγανός μετανάστης που κατηγορείται για τη δολοφονία της 19χρονης φοιτήτριας ιατρικής, Μαρία Λάντερμπουργκερ, στη Γερμανία τον περασμένο Οκτώβριο.

Πρόκειται για την κόρη Ευρωπαίου αξιωματούχου, η οποία είχε πέσει θύμα βιασμού και πνιγμού σε ποτάμι από τον 19χρονο Αφγανό, ενώ επέστρεφε στο σπίτι με το ποδήλατό της.

Σύμφωνα με νεότερα στοιχεία ο 19χρονος είχε καταδικαστεί σε 10ετή κάθειρξη τον Φεβρουάριο του 2014 έπειτα από την ληστεία και την απόπειρα δολοφονίας της φοιτήτριας από το Αγρίνιο, η οποία βρισκόταν τότε στο νησί για διακοπές. Η κοπέλα επέστρεφε πεζή όταν ο Αφγανός της επιτέθηκε για να της αρπάξει την τσάντα. Εκείνη την ώρα όμως πέρασε από το σημείο διερχόμενο όχημα και φοβούμενος ο δράστης μη γίνει αντιληπτός έσπρωξε την κοπέλα σε παραλιακό γκρεμό από ύψος οκτώ μέτρων. Παρόλα αυτά γλίτωσε τον θάνατο καθώς ως έμπειρη ορειβάτης είχε καταφέρει να προστατεύσει το κεφάλι της κατά την πτώση.

Λίγες ώρες μετά ο 19χρονος Αφγανός συνελήφθη από αστυνομικούς του τμήματος συνοριακής φύλαξης Κασσιόπης και παραδέχτηκε την πράξη του. Στη συνέχεια οδήγησε τους αστυνομικούς στις εγκαταστάσεις εγκαταλελειμμένου εργοστασίου όπου διέμενε. Μάλιστα συνοδεία αστυνομικών πήγε στο νοσοκομείο όπου νοσηλευόταν η τραυματισμένη φοιτήτρια η οποία και τον αναγνώρισε.

Ως ανήλικος τότε, ο Αφγανός μετανάστης είχε μεταφερθεί στις φυλακές Κασσαβέτειας στον Βόλο από όπου και αποφυλακίστηκε στις 31 Οκτωβρίου του 2015 με το νόμο Παρασκευόπουλου.

Είχε μάλιστα την υποχρέωση, σύμφωνα με τους όρους της αποφυλάκισης, να δίνει το «παρών» στο Αστυνομικό Τμήμα του Αγίου Παντελεήμονα κάθε 1η και 15η του μήνα ωστόσο, ουδέποτε εμφανίστηκε.

Την περίοδο της σύλληψής του το 2013 ο Αφγανός είχε δελτίο αιτήσαντος ασύλου με ημερομηνία 17 Ιανουαρίου του 2013 το οποίο όμως είχε πάψει να ισχύει στις 27 Μαϊου του 2014.